CELEX: 32018D1521
Language: sk
Date: 2018-10-10 00:00:00
Title: Vykonávacie rozhodnutie Komisie (EÚ) 2018/1521 z 10. októbra 2018, ktorým sa mení rozhodnutie 2009/11/ES, ktorým sa povoľujú metódy klasifikácie jatočných tiel ošípaných v Španielsku [oznámené pod číslom C(2018) 6507]

12.10.2018   
               
               
                  SK
               
               
                  Úradný vestník Európskej únie
               
               
                  L 256/84
               
            
         VYKONÁVACIE ROZHODNUTIE KOMISIE (EÚ) 2018/1521
         z 10. októbra 2018,
         ktorým sa mení rozhodnutie 2009/11/ES, ktorým sa povoľujú metódy klasifikácie jatočných tiel ošípaných v Španielsku
         
            
               [oznámené pod číslom C(2018) 6507]
            
         
         (Iba španielske znenie je autentické)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami, a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (1), a najmä na jeho článok 20 písm. p) a t),
         keďže:
         
                     (1)
                  
                  
                     V bode 1 oddielu B.IV prílohy IV k nariadeniu (EÚ) č. 1308/2013 sa stanovuje, že obsah chudého mäsa sa odhaduje metódou na určovanie tried kvality (inde „metóda klasifikácie“), ktorú povolila Komisia, pričom povoliť sa môžu len štatisticky overené metódy odhadu, ktoré sa zakladajú na fyzickom meraní jednej alebo viacerých anatomických častí jatočného tela ošípanej. Metódy klasifikácie by sa mali povoliť, len ak neprekračujú maximálnu toleranciu štatistickej chyby odhadu. Táto tolerancia sa vymedzuje v časti A prílohy V k delegovanému nariadeniu Komisie (EÚ) 2017/1182 (2).
                  
               
                     (2)
                  
                  
                     Rozhodnutím Komisie 2009/11/ES (3) sa povolilo používanie ôsmich metód klasifikácie jatočných tiel ošípaných v Španielsku.
                  
               
                     (3)
                  
                  
                     Španielsko požiadalo Komisiu o povolenie jednej novej metódy klasifikácie jatočných tiel ošípaných na svojom území a v protokole stanovenom v článku 11 ods. 3 delegovaného nariadenia (EÚ) 2017/1182 predložilo podrobný opis skúšobnej rozrábky s uvedením zásad, na ktorých sa tieto metódy zakladajú, výsledky svojej skúšobnej rozrábky a rovnice použité na posúdenie percentuálneho obsahu chudého mäsa.
                  
               
                     (4)
                  
                  
                     Z preskúmania tejto žiadosti vyplýva, že podmienky povolenia tejto metódy klasifikácie sú splnené. Táto metóda klasifikácie by sa preto mala v Španielsku povoliť.
                  
               
                     (5)
                  
                  
                     Rozhodnutie 2009/11/ES by sa preto malo zodpovedajúcim spôsobom zmeniť.
                  
               
                     (6)
                  
                  
                     Úpravy prístroja ani metódy klasifikácie by sa nemali umožniť, kým ich Komisia vykonávacím rozhodnutím výslovne nepovolí.
                  
               
                     (7)
                  
                  
                     Opatrenia stanovené v tomto rozhodnutí sú v súlade so stanoviskom Výboru pre spoločnú organizáciu poľnohospodárskych trhov,
                  
               PRIJALA TOTO ROZHODNUTIE:
         
            Článok 1
            Rozhodnutie 2009/11/ES sa mení takto:
            
                        1.
                     
                     
                        Článok 1 sa nahrádza takto:
                        
                           „Článok 1
                           Podľa bodu 1 oddielu B.IV prílohy IV k nariadeniu Európskeho parlamentu a Rady (EÚ) č. 1308/2013 (*1) sa na klasifikáciu jatočných tiel ošípaných v Španielsku povoľuje používanie týchto metód:
                           
                                       a)
                                    
                                    
                                       prístroj „Fat-O-Meat'er (FOM)“ a s ním súvisiace metódy posudzovania podrobne opísané v časti 1 prílohy;
                                    
                                 
                                       b)
                                    
                                    
                                       prístroj „Fully automatic ultrasonic carcass grading (Autofom)“ a s ním súvisiace metódy posudzovania podrobne opísané v časti 2 prílohy;
                                    
                                 
                                       c)
                                    
                                    
                                       prístroj „Ultrafom 300“ a s ním súvisiace metódy posudzovania podrobne opísané v časti 3 prílohy;
                                    
                                 
                                       d)
                                    
                                    
                                       prístroj „Automatic vision system (VCS2000)“ a s ním súvisiace metódy posudzovania podrobne opísané v časti 4 prílohy;
                                    
                                 
                                       e)
                                    
                                    
                                       prístroj „Fat-O-Meat'er II (FOM II)“ a s ním súvisiace metódy posudzovania podrobne opísané v časti 5 prílohy;
                                    
                                 
                                       f)
                                    
                                    
                                       prístroj „AutoFOM III“ a s ním súvisiace metódy posudzovania podrobne opísané v časti 6 prílohy;
                                    
                                 
                                       g)
                                    
                                    
                                       „manuálna metóda (ZP)“ s použitím pravítka a s ňou súvisiace metódy posudzovania podrobne opísané v časti 7 prílohy;
                                    
                                 
                                       h)
                                    
                                    
                                       prístroj „CSB-Image-Meater“ a s ním súvisiace metódy posudzovania podrobne opísané v časti 8 prílohy;
                                    
                                 
                                       i)
                                    
                                    
                                       prístroj „gmSCAN“ a s ním súvisiace metódy posudzovania podrobne opísané v časti 9 prílohy.
                                    
                                 Manuálna metóda ZP s použitím pravítka uvedená v prvom odseku písm. g) sa povoľuje iba pre tie bitúnky:
                           
                                       a)
                                    
                                    
                                       v ktorých počet zabití nepresiahne ročný priemer 500 ošípaných za týždeň a
                                    
                                 
                                       b)
                                    
                                    
                                       ktoré sú vybavené linkou na zabíjanie s kapacitou spracovania najviac 40 ošípaných za hodinu.
                                    
                                 
                        
                           (*1)  Nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami, a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (Ú. v. EÚ L 347, 20.12.2013, s. 671).“"
                        
                     
                  
                        2.
                     
                     
                        Príloha sa mení v súlade s prílohou k tomuto rozhodnutiu.
                     
                  
         
            Článok 2
            Toto rozhodnutie je určené Španielskemu kráľovstvu.
         
         
            V Bruseli 10. októbra 2018
            
               
                  Za Komisiu
               
               Phil HOGAN
               
                  člen Komisie
               
            
         
         
            (1)  Ú. v. EÚ L 347, 20.12.2013, s. 671.
         
            (2)  Delegované nariadenie Komisie (EÚ) 2017/1182 z 20. apríla 2017, ktorým sa dopĺňa nariadenie Európskeho parlamentu a Rady (EÚ) č. 1308/2013, pokiaľ ide o stupnicu Únie na klasifikáciu jatočných tiel hovädzieho dobytka, ošípaných a oviec a o oznamovanie trhových cien určitých kategórií jatočných tiel a živých zvierat (Ú. v. EÚ L 171, 4.7.2017, s. 74).
         
            (3)  Rozhodnutie Komisie 2009/11/ES z 19. decembra 2008, ktorým sa povoľujú metódy klasifikácie jatočných tiel ošípaných v Španielsku (Ú. v. EÚ L 6, 10.1.2009, s. 79).
      
      
         
            PRÍLOHA
            V prílohe k rozhodnutiu 2009/11/ES sa dopĺňa táto časť 9:
            
               „Časť 9
               
               gmSCAN
               
                        
                           1.
                        
                        
                           Pravidlá ustanovené v tejto časti sa uplatňujú v prípade, že sa klasifikácia jatočných tiel ošípaných vykonáva pomocou prístroja známeho ako ‚gmSCAN‘.
                        
                     
                        
                           2.
                        
                        
                           Prístroj gmSCAN využíva magnetickú indukciu na bezkontaktné určenie dielektrických vlastností jatočných tiel. Merací systém je tvorený viacerými cievkami vysielača, ktoré vytvárajú premenlivú a nízku intenzitu magnetického poľa. Jatočné telo spôsobuje narušenie magnetického poľa, ktorého signál sa cievkami prijímača konvertuje na komplexný elektrický signál súvisiaci s dielektrickými vlastnosťami svaloviny a tukového tkaniva jatočného tela.
                        
                     
                        
                           3.
                        
                        
                           Obsah chudého mäsa v jatočnom tele sa vypočíta podľa tohto vzorca:
                           Ŷ = 55,14067 + 1 598,66166 × (Q1/CW) – 579,58575 × (Q2/CW) + 970,83879 × (Q3/CW) – 0,18993 × CW
                           kde:
                           
                                       Ŷ
                                    
                                    
                                       =
                                    
                                    
                                       odhadovaný percentuálny podiel chudého mäsa v jatočnom tele,
                                    
                                 
                                       Q1, Q2 a Q3
                                    
                                    
                                       =
                                    
                                    
                                       odozva magnetickej indukcie vo voltoch v oblasti stehna (Q1), strednej oblasti (Q2) a pliecka (Q3),
                                    
                                 
                                       CW
                                    
                                    
                                       =
                                    
                                    
                                       hmotnosť jatočného tela za tepla v kilogramoch.
                                    
                                 Vzorec platí pre jatočné telá s hmotnosťou od 60 kg do 120 kg (hmotnosť za tepla).“